Der skete fredag eftermiddag ved 16-tiden et større sammenstød på Thisted Landevej mellem Vadum og Aabybro. Uheldet skete, da en lastbil holdt tilbage for at dreje til højre, det havde den bagvedkørende personbil ikke lige set, og derfor bragede den lige ind i lastbilen. Værre bliver det da endnu en personbil kommer kørende samme sted og heller ikke ser, at trafikken pludselig holder stille. Denne bil kører direkte ind i den foranholdende personbil. Således er der tale om et klassisk harmonikasammenstød. Nordjyllands Politi oplyser, at tre personer - alle fra de to involverede personbiler - er det, der betegnes som teknisk fastklemte i bilerne, og de er nu alle kørt til Universitetshospitalet i Aalborg for nærmere undersøgelse, idet de alle klagede over smerter i nakken. Ingen er dog ifølge seneste meldinger kommet alvorligt til skade. Efter ulykke på hovedvejen mellem Vadum og Aabybro var vejen i retning mod Aabybro delvist spærret. Og da der var en del redningskøretøjer på stedet, gav det en del trafikale udfordringer.
Tre personer teknisk fastklemt efter sammenstød på Thisted Landevej.